व्यापक साहित्यक दृष्टि नेंई बनी सकने ते नरोई साहित्य समीक्षा दी परम्परा नेंईं बनी सकने दे केंई कारण न। इक, डोगरी’च साहित्य समीक्षा दी कोई बी अपनी परम्परा नेंई। दूए, समीक्षक आस्तै एह् सोआल पैदा हुन्दा ऐ जे ओह् साहित्य दी केह्‌ड़ी परम्परा गी अपनाऽ ते समीक्षा आस्तै कह्‌ड़े सिद्धांतें गी सामनै रक्खै—संस्कृत काव्यशास्तर दे सिद्धांतें गी ? या उर्दू, हिन्दी, पंजाबी इच बरतोंदे सिद्धांतें गी ? त्रीए पत्र-पत्रिकाएं दे नेंई होने करी, साहित्य रचनाएं बारै पाठकें दी प्रतिक्रिय़ा प्रगट करने दा कोई साधन उपलब्ध नेंई। चौथे, आलोचना लेई शिक्षा प्राप्त ते तजरबेकार आलोचक नेईं लब्भदे। ते जेह्‌ड़े आलोचना ते साहित्य रचनाएं उप्पर टिप्पणी लेई कलम चुकदे बी हैन, उनें डर लग्गेदा रौंहदा ऐ जे ओह् कोई ऐसी गल्ल नेंईं लिखी ओड़न जेह्‌दे कन्ने नमें-नमें लिखने आलें गी बुरा लग्गै, उन्दे उत्साह गी धक्का लग्गै ते डोगरी साहत्य दे जेह्‌ड़े इने-गिने लिखने आले न उन्दी गिणत्री इच कमी होऐ। डोगरी लेखक बी अजें, आलोचना दे महत्व ते आलोचक दी भूमिका नेंई समझदे, उन्दे चा केंई ते आलोचक गी लेखक दे मुकाबले’च घटिआ मन्नदे न। इंआं इक नमें उस्सरदे साहित्य दे सिरजन ते विकास दी जरूरता दे सामनै आलोचना दी ज़रूरत हल्की पेई जन्दी ऐ।